CELEX: 32013D0050
Language: lt
Date: 1358812800000
Title: 2013/50/ES: 2013 m. sausio 22 d. Komisijos įgyvendinimo sprendimas, kuriuo leidžiama išplėsti ispaninio šalavijo ( Salvia hispanica ) sėklų kaip naujos maisto sudedamosios dalies paskirtį pagal Europos Parlamento ir Tarybos reglamentą (EB) Nr. 258/97 (pranešta dokumentu Nr. C(2013) 123)

24.1.2013   
            
            
               LT
            
            
               Europos Sąjungos oficialusis leidinys
            
            
               L 21/34
            
         
      KOMISIJOS ĮGYVENDINIMO SPRENDIMAS
   
   2013 m. sausio 22 d.
   kuriuo leidžiama išplėsti ispaninio šalavijo (Salvia hispanica) sėklų kaip naujos maisto sudedamosios dalies paskirtį pagal Europos Parlamento ir Tarybos reglamentą (EB) Nr. 258/97
   (pranešta dokumentu Nr. C(2013) 123)
   (Tekstas autentiškas tik anglų kalba)
   (2013/50/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               Komisijos sprendimu 2009/827/EB (2) pagal Reglamentą (EB) Nr. 258/97 buvo leista tiekti rinkai ispaninio šalavijo (Salvia hispanica) sėklas kaip naują maisto sudedamąją dalį, skirtą naudoti duonos gaminiuose, kurių sudėtyje ispaninio šalavijo (Salvia hispanica) sėklų būtų ne daugiau kaip 5 %;
            
         
               (2)
            
            
               2011 m. balandžio 14 d. bendrovė „Chia Company“ Jungtinės Karalystės kompetentingoms institucijoms pateikė prašymą leisti išplėsti ispaninio šalavijo (Salvia hispanica) sėklų kaip naujos maisto sudedamosios dalies paskirtį rinkoje. Bendrovė prašė tam tikrų kategorijų maisto produktuose leisti naudoti iki 10 % ispaninio šalavijo (Salvia hispanica) sėklų ir leisti prekiauti fasuotomis ispaninio šalavijo sėklomis nustatant ne didesnę nei 15 g rekomenduojamą paros normą;
            
         
               (3)
            
            
               2012 m. kovo 16 d. kompetentinga Jungtinės Karalystės maisto vertinimo tarnyba pateikė pirminio vertinimo ataskaitą. Ataskaitoje daroma išvada, kad ispaninio šalavijo (Salvia hispanica) sėklų naudojimo siūlomų kategorijų maisto produktuose paskirties išplėtimas atitinka Reglamento (EB) Nr. 258/97 3 straipsnio 1 dalyje nustatytus kriterijus;
            
         
               (4)
            
            
               2012 m. kovo 26 d. Komisija pirminio vertinimo ataskaitą išsiuntė visoms valstybėms narėms;
            
         
               (5)
            
            
               per Reglamento (EB) Nr. 258/97 6 straipsnio 4 dalies antroje pastraipoje nustatytą 60 dienų laikotarpį buvo pareikšti pagrįsti prieštaravimai dėl galimo toksikologinių duomenų trūkumo. Pareiškėjui pateikus papildomų paaiškinimų, valstybėms narėms ir Komisijai susirūpinimą kėlusių aspektų nebeliko. Todėl buvo patvirtinta atitiktis Reglamento (EB) Nr. 258/97 3 straipsnio 1 dalyje nustatytiems kriterijams;
            
         
               (6)
            
            
               pagal Reglamento (EB) Nr. 258/97 7 straipsnio 1 dalį turėtų būti priimtas Įgyvendinimo sprendimas, kuriuo leidžiama išplėsti ispaninio šalavijo (Salvia hispanica) sėklų kaip naujos maisto sudedamosios dalies paskirtį;
            
         
               (7)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Kaip nurodyta I priede, ispaninio šalavijo (Salvia hispanica) sėklas kaip naują maisto sudedamąją dalį leidžiama tiekti Sąjungos rinkai, jei ši nauja maisto sudedamoji dalis naudojama II priede nurodytai paskirčiai.
   Ispaninio šalavijo (Salvia hispanica) sėklas leidžiama parduoti galutiniam vartotojui tik fasuotas.
   2 straipsnis
   Šiuo sprendimu leidžiamų ispaninio šalavijo (Salvia hispanica) sėklų pavadinimas, nurodomas ženklinant jų turinčius maisto produktus, yra „Ispaninio šalavijo (Salvia hispanica) sėklos“.
   Fasuotas ispaninio šalavijo (Salvia hispanica) sėklas būtina papildomai ženklinti siekiant informuoti vartotoją, kad rekomenduojama paros norma yra ne daugiau kaip 15 g.
   3 straipsnis
   Šis sprendimas skirtas bendrovei „Chia Company“, 262–276 Lorimer Street, Port Melbourne, VIC 3207 Australija.
   
      Priimta Briuselyje 2013 m. sausio 22 d.
      
         
            Komisijos vardu
         
         Tonio BORG
         
         
            Komisijos narys
         
      
   
   
      (1)  OL L 43, 1997 2 14, p. 1.
   
      (2)  OL L 294, 2009 11 11, p. 14.
   
      I PRIEDAS
      
         ISPANINIO ŠALAVIJO (SALVIA HISPANICA) SĖKLŲ SPECIFIKACIJOS
      
      
         Aprašymas
      
      Ispaninis šalavijas (Salvia hispanica) – vasarinis metinis žolinis augalas, priskiriamas Labiatae šeimai.
      Nuėmus derlių sėklos valomos mechaniškai. Žiedai, lapai ir kitos augalo dalys pašalinamos.
      
         Tipinė ispaninio šalavijo sėklų sudėtis
      
      
                  Sausoji medžiaga
               
               
                  91–96 %
               
            
                  Baltymai
               
               
                  20–22 %
               
            
                  Riebalai
               
               
                  30–35 %
               
            
                  Angliavandeniai
               
               
                  25–41 %
               
            
                  Maistinės skaidulos (žalia ląsteliena (1))
               
               
                  18–30 %
               
            
                  Pelenai
               
               
                  4–6 %
               
            
         (1)  Žalia ląsteliena yra ląstelienos, sudarytos daugiausiai iš nevirškinamos celiuliozės, pentozanų ir lignino, dalis.
   
   
      II PRIEDAS
      
         ISPANINIO ŠALAVIJO (SALVIA HISPANICA) SĖKLŲ PASKIRTIS
      
      
                  Kepiniai
               
               
                  ne daugiau kaip 10 %
               
            
                  Pusryčių javainiai
               
               
                  ne daugiau kaip 10 %
               
            
                  Vaisių, riešutų ir sėklų mišiniai
               
               
                  ne daugiau kaip 10 %
               
            
                  Fasuotos ispaninio šalavijo sėklos
               
               
                  ne daugiau kaip 15 g per parą